اینسان ندیر؟ اؤزگۆرلۆک بلیرلهنهبیلر می و یا تانیملانابیلر می؟ داها دراماتیک بیر شکیلده ایفاده ائدهجک اولارساق: بیلینهبیلر می؟ اینسانلیق تاریخینین اۆرهتدیگی (تولید ائتدیگی) و بیرینه وئریلن جوابین اوبیرینه وئریلهجک جوابی دوغرودان (مستقیمن) بلیرلهدیگی باشقا بیر سورو جۆتۆ وار می گؤرهسن؟ اینسانی تانیملادیغیمیز زامان هارادایسا مستقیمن اؤزگۆرلۆیو و اؤزگۆرلۆیو تانیملادیغیمیز زامان دا هارادایسا مستقیمن اینسانی دا اونونلا بیرلیکده تانیملاریق. اینسان ندیر، ندن واردیر؟ اینسانین وارلیغینین آماجی اؤنجهدن بلیرلنمیش می؟ یوخسا اینسانین وارلیغینا اؤزۆنۆن قرار وئرمهسی می گرهکیر؟ اگر اینسانین وارلیغینین آنلامی اؤنجهدن بلیرلنمیش ایسه، بونو نئجه بیلهجهییک، بونو بیلهبیلمک اۆچۆن هارایا باخاجاغیق؟ یوخ، اگر اینسانین وارلیغینا آنلامی یئنه اینسانین اؤزو وئریرسه، اینسان بونو نهیه گؤره بلیرلهیهجکدیر؟ بو قرار فردی بیر قراردیر می، یوخسا توپلومسال بیر قراردیر می؟ بلکه ده هم توپلومسال هم ده بیرهیسل بیر بیر قراردیر.
اؤزگۆرلۆک ندیر؟ حق و سوروملولوق (مسئولیت) باغلامیندا دۆشۆنرسک، اؤزگۆرلۆک سادهجه حاقلارا صاحیب اولماق آنلامینا می گهلر؟ اؤزگۆرلۆک قاورامی (مفهومو) مجبوری اولاراق مسئولیت و تکلیف قاوراملارینی ایچرمز می؟ بئله اولونجا، ائش (برابر) دئیشله، اؤزگۆرلۆک قاورامی تعهد قاورامینی ایچرهجک شکیلده دۆشۆنۆلرسه، بو اؤزگۆرلۆک قاورامینین اؤزۆنه آیقیری (ضد) بیر گیریشیم اولماز می؟ ندیر او حالدا اؤزگۆرلۆک؟ هارادایسا هر کسین گؤزۆ قاپالی تایید ائدهجهگی "هر کسین ایستهدیگینی یاپماسی" اؤزگۆرلۆکدۆر مۆ میثال اۆچۆن؟ بیر ده، یاشادیم دیهبیلمهنین اولمازسا اولماز ایلکهسی اولان "اینسانین اؤزۆنۆ گئرچکلشدیرمهسی" نه انلاما گلمکدهدیر؟
azb_Arab azb_Arab